אבן עזרא על קהלת ח י
(י)  ובכן - המפרשים השתבשו בפסוק הזה יש מפרש קבורים שמורים בארמונם, ויפרשו ובאו ויהלכו שיעשו רצונם, ויפרשו וישתכחו מתרגום וימצאו, ואחרים אמרו כי ובאו נעלמו כמו ובא השמש, גם זה איננו נכון כי לא ימצא זה הענין כי אם בשמש בעבור היותו הפך יצא וכן הוא אומר השמש יצא על הארץ. ומפרשים אמרו בא בשכרו שהוא כמוהו, ואיננו כן רק בא לו זה הדבר שלא ישולם לו בעבור שכרו. וכן טעו פייטנים רבים שיאמרו מאורה וישלימו קומי אורי כי בא אורך ודבריהם סותרין זה את זה אם לא ישלימו הפסוק וזה פירושו קומי אורי כי נעלם אורך הקדמון וזרח עליך כבוד ה'. וכן יפרש לא יהיה לך עוד השמש לאור יומם. וזה פירוש הפסוק, ובכן כמו תרגום אז, והענין כשנתתי את לבי אז ראיתי רשעים ששלטו באדם והרעו להם מתו בלא יסורין, קבורים בקברם כעניין כי אין חרצובות למותם, ובאו לעולם שנית, והענין שיבואו בניהם ויעמדו במקומם ויעמוד זכרם. ואשר ממקום קדוש יהלכו, והענין כי הקדושים שימותו בלא בן וישתכחו בעיר שהיו שמה, והם אשר עשו כן – האמת, כמו כן בנות צלפחד דוברות, תמה איך נכרת זכר הצדיק ונשכח כל טוב שעשה והרשע מת בשלוה והניח בנים במקומו, גם זה הבל: